Amerikan qorxu hekayəsi
Amerikan qorxu hekayəsi (ing. American Horror Story) – Rayan Mörfi və Bred Felçak tərəfindən yaradılmış ABŞ istehsalı qorxu-triller teleserialı. Serialın hər mövsümündə müxtəlif qorxu hekayələrinə yer verilir, eyni aktyor heyəti hər mövsüm fərqli rolları ifa edir. Serialın birinci mövsümü "Qatil Ev" adlanır. Burada hadisələr 2011-ci ildə Los-Ancelesdə cərəyan edir. Hekayədə bir ailənin yeni evə köçməsi ilə başlarına açıqlanmaz hadisələr gəlməsindən bəhs edir. İkinci mövsüm olan "Psixiatriya Xəstəxanası" 1964-cü ildə Massaçusetsdə dəlixanada xəstələrin və işçilərin başına gələn hadisələrdən bəhs edilir. Üçüncü "Cadugərlər məclisi" adlı mövsümdə 2013-cü ildə Nyu-Orleanda cadugərlar və onları məhv etmək istəyən şirkətdən danışılır. Dördüncü "Anormallar Şousu" adlı mövsümdə hadisələr 1952-ci ildə cərəyan edir və burada qəribə görünüşdə doğulmuş insanlardan bəhs olunur. Beşinci mövsüm olan "Otel"-də hadisələr 2015-ci ildə sirli qətllərin baş verdiyi oteldən bəhs edilir. Altıncı mövsüm "Roanoke"-da hadisələr 2014–2016-ci illərdə Şimali Karolinada cərəyan edir. Burada Roanoke koloniyası tərəfindən lənətlənmiş ferma evinə köçən cütlükdən bəhs edilir. "Təriqət" adlı yeddinci mövsümdə hadisələr Miçiqanda Prezident seçkiləri ərəfəsində baş verir, burada insanları vahiməyə salan təriqətdən bəhs edilir. Səkkizinci mövsümdə ("Qiyamət") adında olduğu kimi dünyanın sonundan bəhs edilir, "Cadugərlər Məclisi"ndən olan cadugərlər, "Qatil Ev"dən olan Şeytan ilə mübarizə aparırlar. Doqquzuncu mövsümdə ("1984") hadisələr 1980-ci illərdə Los-Ancelesdə cərəyan edir, burada yay düşərgəsinə yollanan gənclər və onları qovalayan qatildən bəhs edilir. Amerikan Qorxu Hekayəsi serialı qısa vaxt ərzində böyük uğur qazanıb. Serialın əsas qəhrəmanlarından olan Cessika Lanq serialda göstərmiş olduğu performansa görə 2 Emmi Mükafatı, Qızıl Qlobus Mükafatı və Screen Actors Guild Mükafatlarına layiq görüldü. Bu serial 2011-ci ildə ilk mövsümü ilə FX kanalının kabel kanalları arasında reytinqinin yüksəlməsinə səbəb oldu. Serialın hər bir mövsümü yayımlandığı müddətdə FX kanalında ən çox baxılan serial olmuşdur.